Document ID: 32014D0166

VYKONÁVACIE ROZHODNUTIE KOMISIE
z 21. marca 2014,
ktorým sa mení rozhodnutie 2005/381/ES, pokiaľ ide o dotazník hlásenia o uplatňovaní smernice Európskeho parlamentu a Rady 2003/87/ES
[oznámené pod číslom C(2014) 1726]
(Text s významom pre EHP)
(2014/166/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (1), a najmä na jej článok 21 ods. 1,
keďže:
(1)
V článku 21 ods. 1 smernice 2003/87/ES sa od členských štátov vyžaduje, aby Komisii každý rok predkladali správy o uplatňovaní danej smernice. Smernica 2003/87/ES sa od svojho prijatia značne zmenila a Komisia prijala rôzne legislatívne nástroje na jej ďalšie vykonávanie.
(2)
Smernicou Európskeho parlamentu a Rady 2008/101/ES (2) a smernicou Európskeho parlamentu a Rady 2009/29/ES (3) sa zmenila smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Únie a zlepšiť a rozšíriť systém obchodovania s emisnými kvótami skleníkových plynov Únie. Nariadením Komisie (EÚ) č. 601/2012 (4) sa stanovili pravidlá monitorovania a nahlasovania emisií skleníkových plynov a údajov o činnosti a nariadením Komisie (EÚ) č. 600/2012 (5) sa stanovili pravidlá overovania správ o emisiách skleníkových plynov, akreditácií a vzájomnom uznávaní overovateľov a o partnerskom preskúmaní akreditačných orgánov.
(3)
Nariadením Komisie (EÚ) č. 389/2013 (6) sa ďalej určili všeobecné požiadavky, požiadavky týkajúce sa prevádzky a údržby registra Únie a rozhodnutím Komisie 2011/278/EÚ (7) sa stanovili prechodné pravidlá harmonizácie bezodplatného prideľovania emisných kvót v Únii podľa článku 10a smernice 2003/87/ES.
(4)
Rozhodnutím Komisie 2005/381/ES (8) sa stanovil dotazník, ktorý majú členské štáty používať na vypracovanie konceptu výročných správ a ktorý je zameraný na stanovenie podrobného záznamu o uplatňovaní smernice 2003/87/ES. Rozhodnutím Komisie 2006/803/ES (9) sa tento dotazník zmenil s ohľadom na skúsenosti získané členskými štátmi a Komisiou pri jeho používaní.
(5)
Uplatňovanie smernice 2003/87/ES v znení zmien a legislatívnych nástrojov prijatých Komisiou, ako aj ďalšie skúsenosti, ktoré členské štáty a Komisia získali pri používaní dotazníka, ukázali, že je potrebné zvýšiť synergie a jednotnosť nahlasovaných informácií.
(6)
Požiadavky na nahlasovanie stanovené v tomto dotazníku by sa mali zmeniť najmä preto, aby boli v súlade so spomenutými legislatívnymi nástrojmi, a mali by sa ďalej harmonizovane zlepšovať s cieľom zvýšiť efektívnosť procesu nahlasovania a kvalitu informácií nahlasovaných členskými štátmi.
(7)
Preto by sa mala zmeniť príloha k rozhodnutiu 2005/381/ES.
(8)
Opatrenia stanovené v tomto rozhodnutí sú v súlade so stanoviskom Výboru pre zmenu klímy zriadeného v súlade s článkom 26 nariadenia Európskeho parlamentu a Rady (EÚ) č. 525/2013 (10),
PRIJALA TOTO ROZHODNUTIE:
Článok 1
Príloha k rozhodnutiu 2005/381/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 21. marca 2014

Labels: 12
8
20